РЕГЛАМЕНТ (ЕО) № 147/2007 НА КОМИСИЯТА
от 15 февруари 2007 година
за адаптиране на някои квоти за риболов от 2007 до 2012 г. съгласно член 23, параграф 4 от Регламент (ЕО) № 2371/2002 на Съвета относно опазването и устойчивата експлоатация на рибните ресурси в рамките на Общата политика в областта на рибарството
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (1), и по-специално член 23, параграф 4 от него,
като има предвид, че:
(1)
Съветът прие регламенти, определящи за 2001, 2002, 2003, 2004 и 2005 г. риболовните възможности и свързаните с това условия за някои рибни запаси и групи рибни запаси, приложими във водите на Общността, и за корабите на Общността във води, в които се изискват ограничения върху улова (2).
(2)
Вследствие на националните разследвания, извършени през 2005 и 2006 г. от Обединеното кралство, Комисията бе уведомена от Обединеното кралство и Ирландия, че те превишават риболовните възможности, определени за тях по отношение на улова на скумрия (Обединеното кралство и Ирландия) и херинга (Обединеното кралство) в някои зони през периода 2001-2004 г.
(3)
През 2006 г. след публикуването на регламента (3) за адаптиране на някои квоти за риболов за 2006 г. съгласно Регламент (ЕО) № 847/96 на Съвета (4) Обединеното кралство също уведоми Комисията за допълнително количество скумрия, уловена вповече през 2005 г.
(4)
В член 23, параграф 4 от Регламент (ЕО) № 2371/2002 на Съвета се предвижда, че Комисията следва да приспадне разликата от бъдещите възможности за риболов за държавите-членки, когато е установила, че те са превишили риболовните възможности, които са били определени за тях.
(5)
Съгласно член 2 от Регламент (ЕО) № 2371/2002 Общата политика в областта на рибарството гарантира експлоатация на живите водни ресурси, която създава условия за необходимата устойчивост както в икономически и екологичен план, така и от социална гледна точка.
(6)
Предвид факта, че превишеният улов се е състоял в рамките на няколко години и отчитайки необходимостта да се вземе предвид икономическото и социалното положение в съответните риболовни сектори на засегнатите държави-членки, и за да се ограничи максимално отрицателното отражение върху тези сектори, е подходящо да се приспаднат количествата, уловени вповече, за период, по-дълъг от една година.
(7)
Тенденцията в квотите за скумрия от 2001 до 2004 г. е към спад. За да се избегне прекомерно силното отражение от приспаданията, е необходимо да се приложи корекционен коефициент към количествата, които трябва да се приспаднат от квотите за скумрия, по отношение на количествата, уловени вповече от 2001 до 2004 г.
(8)
Допълнителното количество скумрия, уловена вповече от Обединеното кралство през 2005 г., следва да бъде приспаднато от квотата на Обединеното кралство за 2007 г.
(9)
Схемата на приспадане ще бъде съвместима с научните съвети, тъй като общият допустим улов за скумрия и херинга в близките години ще се основава на научна експертиза, която ще вземе предвид адаптирания улов, произтичащ от намалените квоти.
(10)
Корекционният коефициент е равен на общия допустим улов за скумрия за 2006 г., изразен като процент от средния общ допустим улов за годините 2001-2004.
(11)
В допълнение, за да се избегнат неблагоприятните социални и икономически последствия, приспаднатите количества за която и да е година не трябва да надвишават определен процент от годишната квота. Подходящо е този процент да се определи на 15 %.
(12)
В случай че количеството за приспадане за всяка една година надвиши 15 % от годишната квота, периодът за приспадане ще бъде удължен, за да се намали количеството до или под 15 %.
(13)
Взема се предвид искането на засегнатите държави-членки да им бъдат приспаднати по-малки количества от някои квоти през 2007 г., отколкото през следващите години от 2008 до 2012.
(14)
Комитетът по рибарство и аквакултури не е изразил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Квотите за скумрия (Scomber scombrus) и херинга (Clupea harengus), определени за Ирландия и Обединеното кралство за периода от 2007 до 2012 г., се намаляват, както е посочено в приложения I и II.
Член 2
Количествата, приспаднати за която и да е година, не следва да надвишават 15 % от годишната квота.
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 февруари 2007 година.